###  SYDDANSK UNIVERSITET 5. september 2014

 Det Humanistiske Fakultet GS

Notat fra institutledermøde den 19. august 2014.

Til stede var: Dekanen, prodekanen, Steffen Nordahl Lund, Anne Jensen, Per Krogh Hansen, Mads Funding, Lisbeth Broegaard Petersen og Gitta Stærmose.

Jesper Carlsen var fraværende efter afbud.

Ad 1. Godkendelse af notater fra møder den 20. maj og 10.juni 2014.

Ad 20. maj, punkt 8, ”Anne Jensen orienterede om status for forskningslederstillinger ….” ændres til ”Anne Jensen orienterede om status for forskningslederudviklingssamtaler ….:”.

Notaterne af henholdsvis 20. maj og 10. juni blev herefter godkendt.

Ad 2. Fordeling af kompetencemidler.

Dekanen redegjorde for baggrunden for punktet.

Der var enighed om, at ansøgninger til kompetencefondsmidler fortsat behandles af Kompetenceudviklingsudvalget. TAP-kursusmidler i øvrigt decentraliseres til institutterne og fakultetssekretariatet i henhold til årsværksfordelingen.

Ad 3. Økonomi.

Dekanen orienterede om status for dimensionering samt udmøntningen heraf. Institutlederkredsen drøftede hvilke parametre der kunne forventes at indgå i dimensionering på såvel kort som lang sigt.

Institutlederkredsen drøftede herudover de mål og forpligtelser, der er fastlagt i udviklingskontrakten.

Mads Funding orienterede om 1. budgetudkast. Der er tale om en teknisk fremskrivning af tal. Budgettet for 2014 viser –11,6 mio.kr. Det forventede regnskab 2014 vil på grund af rettidig omhu, herunder nedlæggelse af stillinger og udskydelse af ansættelser, være pr. 6,5 mio. kr. Fakultetets formue er prognosticeret til 64,3 mill. kr. ved årets udgang. Der er således en betydelig buffer i forhold til en dimensionering. Takstforhøjelser udløber i 2017. Takstreduktioner er lagt ind i budgetoverslagsårene 2017 og 2018.

Ad 4. Indstilling fra udvalget vedrørende fagbiblioteker.

Uddannelsesrådet har på møde den 17. juni behandlet indstilling fra udvalg vedrørende fagbiblioteker.

Institutlederkredsen var enig om, at bogsamlinger i kælderen skal overgå til SDU-B. Dette emne vil blive taget op med Bertil Dorch på et møde (1. september 2014), hvor en mulig kontaktbibliotekarordning blandt andet vil blive drøftet. Den eksisterende Ø10-zone skal renoveres og området skal fortsat være de studerendes domæne. Der tages kontakt til Teknisk Service med henblik på drøftelse af ombygning og udnyttelse af Ø10-zonen. Resultatet heraf vil blive drøftet i institutlederkredsen og efterfølgende sendt til høring i de faglige miljøer.

Ad 5. Resultat af samarbejde omkring samlæsning på BA-uddannelserne.

Prodekanen redegjorde for oplægget fra arbejdsgruppen vedrørende tværfaglige bachelorkurser. Der har været flere grunde for at overveje tværfaglige bachelorkurser, d.v.s. økonomien, der kan blive trængt i de kommende år bl.a. på grund af den varslede taxameterændring og dimensionering, der falder sammen med øgede udgifter begrundet i 12 timers garantien; den lille studentervolumen på nogle uddannelser kan ses som et kvalitetsproblem, hvor politikerne ønsker at reducere udbuddet af små uddannelser og SDU’s nye strategi der indeholder et mål om mere tværfaglighed.

Arbejdsgruppen lægger i sin redegørelse ikke op til brede indgange i form af en basisuddannelse, men en tværfaglig valgfagsordning som den enkelte studerende obligatorisk skal vælge 10 ECTS fra.

Institutlederne drøftede de forskellige parametre, der skal indgå i dette, samt muligheden for at nå de samme målsætninger på alternativ vis ved at styre det samlede valgfagsudbud strammere. Der var enighed om, at der skal foretages en analyse af de økonomiske og faglige forhold. Denne skal foreligge med henblik på behandling i institutlederkredsen 21. oktober 2014.

Ad 6. Fælles model for brugen af faglige tutorer, herunder aflønning og timer.

Prodekanen oplyste, at man i forbindelse med revidering af fakultetets Studiestartsstrategi har konstateret, at der ikke tildeles timer til faglige tutorer efter fakultetets retningslinier. Der herskede i øvrigt usikkerhed om eksistensen af fakultære retningslinier.

Institutlederkredsen drøftede den nuværende håndtering. Der var bred enighed om, at der skal være tale om en fælles ordning gældende for alle institutter.

Humanioras Uddannelsesråd anmodes om at behandle sagen og fremsende denne til behandling på institutledermødet i oktober. Institutlederkredsen fastsætter den økonomiske ramme.

Ad 7. Nyt fra

Direktionen/Dekanen:

Dekanen orienterede om, at direktionen på mødet den 3. juli 2014 har besluttet at stoppe den videre implementering af økonomistyringsmodulet Projects på SDU. Systemet er særdeles brugbart inden for håndtering af eksterne finansieringer, men tilpasning af systemet i forhold til almindelig driftshåndtering har vist sig ikke at være mulig.

Dekanen bad institutlederne om at fremsende 1 A4-side om implementeringen af strategi- og ledelsesgrundlagets temaer og tilhørende indsatsområder, d.v.s. Uddannelse; Forskning; Internationalisering;

Samfundsengagement.

Institutlederne:

Steffen Nordahl Lund orienterede om FKK-bevilling til Teresa Cadierno og Søren Wind Eskildsen og en mulig løsning for hurtig og elektronisk oversættelse af danske tekster.

Per Krogh Hansen meddelte, at der er fokus på campusprofiler og brandingen heraf. Han oplyste endvidere, at der er igangsat et samarbejde mellem SDU, IBA Erhvervsakademi, Designskolen og Kolding Kommune om studiebyen Kolding.

Anne Jensen oplyste, at alle flytninger er afsluttet samt status for ph.d.-stipendier ved instituttet. Der blev herudover givet en status for afviklingen af LU-, MU- og FU-samtaler.

Mads Funding orienterede om campusregnskaber. Status for den foreløbige proces i forhold til ny normaftale blev oplyst. Han orienterede herudover om studiesekretariaternes overbelastning der blandt andet er begrundet i udprøvningers hyppighed og krav om reeksamen i samme termin.

Ad 8. Medlemmer til Repræsentantskabet.

Dekanen er anmodet om at fremsende eventuelle forslag til nye medlemmer af Repræsentantskabet.

Institutlederkredsen drøftede mulige emner, og man besluttede at stille følgende kandidater i forslag:

Rektor Susan Mose, Sct. Knuds Gymnasium, Odense

Rektor Lene Hauge, Munkensdam Gymnasium, Kolding

Rektor Trine Rhein-Knudsen, Nyborg Gymnasium, Nyborg

Rektor Jens Gade, Tønder Gymnasium, Tønder

Leder af Odense Internationale Film Festival Birgitte Weinberger, Odense

Ad 9. Eventuelt.

Ingen bemærkninger.

Ad 10. PURE.

Punktet blev taget af dagsordenen og vil i stedet blive behandlet på institutledermødet den 10. september.

Med venlig hilsen

Simon Møberg Torp

dekan